**Valgudtalelse til ODM’s generalforsamling 2022 fra**

* **Lise Pennington, overinspektør på ARoS**

Jeg genopstiller til ODM’s bestyrelse, fordi jeg, som også ved sidste valg sagde, interesserer mig for den stemme museer har i den offentlige kulturdebat og fordi vi museer, når vi er sammen i ODM, får en stærkere stemme politisk.

Det ansvar der følger med at være en offentlig stemme interesserer mig både personligt og fagligt. Museernes stemme har et stort potentiale, til at have en væsentlig indflydelse på det samfund vi alle er medskabere af. En indflydelse som rækker udover samarbejdspartnere som museumskolleger eller kunstnerne, til også at inkludere det ansvar vi har for at møde nutidens og fremtidens kulturforbrugere i øjenhøjde og skabe stof til eftertanke. På den måde kan vi skabe historie, indsigt og oplevelser for flest mulige, samtidig med at vi bevarer vores faglige integritet.

Vi er i en tid hvor museerne igen er under forandring. Fra at have været uddannelsesinstitutioner, til at blive vidensbanker og senere oplevelsesinstitutioner, ser vi nu ind i en fremtid, hvor museerne i højere grad kommer til at arbejde som holistiske debatskabende organisationer. Organisationer der spænder bredt, og som må tage sit samfundsmæssige ansvar på sig og udvise et socialt ansvar. Jeg tror museerne i fremtiden i højere grad kommer til at se sig selv som et socialt rum for fælleskaber omkring både vores samtidskultur og vores fælles kulturarv.

Jeg arbejder som overinspektør på ARoS, hvor jeg har været ansat i 11 år. Her arbejder jeg både med udstillinger og med strategi og ledelse, idet overinspektøren sammen med direktøren udgør direktionen. I de seneste 11 år, har jeg arbejdet med både samtidskunstudstillinger og udstillinger af ældre kunst, både i forhold til samlingerne og særudstillingerne. Før ARoS var jeg ansat som inspektør på Vendsyssel Kunstmuseum i Hjørring. I studietiden, som foregik i henholdsvis Aarhus og Berlin, arbejdede jeg som omviser og volontør og var med at udvikle en registreringsdatabase til Aarhus Kunstmuseum, som tog udgangspunkt i kunstmuseernes registreringspraksis og ikke den kulturhistoriske sagsstyring, sådan som Regin i sin tid gjorde det. Derfor var jeg også med i en styregruppe der sammen med den daværende ”Kulturarvsstyrelse” diskuterede, om det gav mening at forsætte med Regin og den kulturhistoriske sagsregistrering i en kunstmuseumssammenhæng.

Mange hilsener, og på et forhåbentligt gensyn,

Lise

**CV**

2014- Overinspektør, ARoS Aarhus Kunstmuseum

2007-2014 Inspektør, ARoS Aarhus Kunstmuseum

2014 Medudvikler af museumspolitik for Aarhus Kommunes Kulturforvaltning

2013 Optaget i censorkorpset for danske universiteter

2003-2007 Inspektør ved Vendsyssel Kunstmuseum

2003 Afslutter Mag.art. i kunsthistorie, Aarhus Universitet med magisterafhandlingen: Kunstværket, Konteksten & Kunstneren – med særligt henblik på den institutionskritiske praksis omhandlede neoavantgardens analyse og kritik af tre institutionelle kategorier: værket, museet og kunstneren

1997-1998 Studerer kunsthistorie i Berlin, Kunstwissenschaft ved Technische Universität, Humboldt-Universität og Freie Universität (1 år)

1994 Påbegynder kunsthistorie på Aarhus Universitet